U-I-15/92
Datum: 1992-03-26T00:00:00.000+01:00
ecli: ECLI:SI:USRS:1992:U.I.15.92
vrsta: občinski predpis
zadeva: ocena ustavnosti in zakonitosti predpisov in drugih splošnih aktov
objavljeno: OdlUS I, 20 | 26.03.1992
dokument: US15557
akt: Odlok Občinske skupščine Jesenice o ureditvi odvajanja odpadnih voda ter o čiščenju greznic na območju občine Jesenice (Ur. list RS, št. 2/91, 18/91, 23/91, 24/91-I in 32/91-I)
resitev: nesprejem pobude
izrek: Pobuda za oceno ustavnosti in zakonitosti izpodbijanih določb odloka se ne sprejme.
stavek: Občinska skupščina je z zakonom pooblaščena, da lahko s svojim odlokom predpiše obvezno uporabo in obvezno plačilo posameznih komunalnih storitev in proizvodov za celotno območje občine ali njegov del. Določbe občinskega odloka o obveznem praznjenju greznic tudi uporabnikom, ki niso priključeni na javno kanalizacijo, zato niso v neskladju z ustavo in zakonom.
odlocitev: sklep
geslo: Obvezno praznjenje greznic uporabnikov, ki niso priključeni na javno kanalizacijo.
Odvod - odvoz in čiščenje odpadnih voda .
Zakonsko pooblastilo občine za predpisovanje obvezne uporabe in obveznega plačila posameznih komunalnih proizvodov in storitev.
podlaga: Ustava 1991, 1. odst. 140., 147. čl.
Zakon o komunalnih dejavnostih (ZKD), 41. čl.
Zakon o postopku pred Ustavnim sodiščem SR Slovenije (ZUSS), 15. čl.
vlagatelj: Rudolf Arh, Blejska Dobrava
datum_vloge: 1990-12-26T23:00:00.000Z
datum_odlocitve: 1992-03-25T23:00:00.000Z

# U-I-15/92 - 4

26/3-1992

## S K L E P

Ustavno sodišče je na seji dne 26/3-1992 obravnavalo pobudo ing. Rudolfa Arha z Blejske Dobrave in

### s k l e n i l o :

Ustavno sodišče ne sprejme pobude in ne bo začelo postopka za oceno ustavnosti in zakonitosti določb odloka o ureditvi odvajanja odpadnih voda ter čiščenju greznic na območju občine Jesenice (Uradni list RS, št. 2/91, 18/91, 23/91, 24/91-I in 32/91-I)

### O b r a z l o ž i t e v

Občan daje pobudo za oceno ustavnosti in zakonitosti prvega odstavka 1. člena v izreku tega sklepa navedenega odloka, po katerem ta odlok ureja pogoje za odvajanje voda ter praznjenje greznic na celotnem območju občine Jesenice, ter prvega in drugega odstavka 9. člena navedenega odloka, po katerih mora upravljavec javne kanalizacije v določenih časovnih razdobjih in na tam predviden način prazniti greznice tudi uporabnikom, ki niso priključeni na javno kanalizacijo. Smiselno se pobuda nanaša tudi na 3. člen navedenega odloka, ki določa, da so uporabniki komunalnih objektov in naprav za odvajanje odpadnih voda po tem odloku fizične in pravne osebe, ki uporabljajo vodo iz javnih vodovodov, iz lastnih vodovodov in uporabljajo za odvajanje vode javno kanalizacijo, individualno ali skupinsko greznico, ter na 19. člen in 20. člen, ki urejata obračun in plačilo odvoda oziroma odvoza in čiščenja odpadne vode. Pobudnik meni, da more praznjenje greznice oziroma odvoz fekalij zahtevati le lastnik zgradbe in da izvajanje teh del ne more biti odvisno od volje občine.

Pobuda ni utemeljena.

Po ustavi spadajo lokalne zadeve, ki jih občina lahko ureja samostojno in ki zadevajo samo prebivalce občine, v pristojnost občine. Lokalne skupnosti predpisujejo davke in druge dajatve ob pogojih, ki jih določata ustava in zakon (prvi odstavek 140. člena in 147. člen ustave Republike Slovenije). Zakon o komunalnih dejavnostih (Uradni list SRS, št. 8/82) določa, da se odvajanje odpadnih voda, ki obsega zbiranje, odvajanje in čiščenje odpadnih voda iz gospodinjstev, industrije in drugih uporabnikov v naselju, šteje za komunalno dejavnost, objekti in naprave za odvajanje in čiščenje odpadnih voda pa za komunalne objekte in naprave individualne rabe. Po 41. členu navedenega zakona je občinska skupščina pooblaščena, da lahko s svojim odlokom predpiše tudi obvezno uporabo in obvezno plačilo posameznih komunalnih storitev in proizvodov za celotno območje občine ali njegov del. Glede na takšno ustavno in zakonsko ureditev izpodbijane določbe o izvajanju določenih posameznih komunalnih storitev na celotnem območju občine Jesenice (prvi odstavek 1. člena) ter o nalaganju obveznosti glede praznjenja greznic tudi uporabnikom, ki niso priključeni na javno kanalizacijo (prvi in drugi odstavek 9. člena), po oceni ustavnega sodišča niso v neskladju z ustavo in zakonom. Enaki razlogi veljajo tudi glede opredelitve uporabnikov komunalnih objektov in naprav za odvajanje odpadnih voda (3. člen) ter glede obračuna (19. člen) in plačila določenih komunalnih storitev (20. člen), o čemer je ustavno sodišče že odločilo s sklepom št. U-I-22/91 z dne 11/7-1991.

Ustavno sodišče je sprejelo ta sklep na podlagi 7. člena ustavnega zakona za izvedbo ustave Republike Slovenije (Uradni list RS, št. 33/91-I) in 15. člena zakona o postopku pred Ustavnim sodiščem SR Slovenije (Uradni list SRS, št. 39/74 in 28/76).

P r e d s e d n i k

dr. Peter Jambrek